Du kender det nok. Det dybe suk, du fremdrager i dit indre, når dem foran dig skal aflevere en hel kundevogn fuld af affaldssække med pantflasker. Den fedtede fornemmelse på hænder og ærmer, når du én for én indsætter dåser og flasker, som du fisker op fra en bærepose med en lille sø af diverse væsker i bunden. Sådan er det ikke længere i Sindal. Her har den lokale købmand gjort en investering, der udsletter ventetid. En pantmaskine, der kan tage 100 flasker i minuttet. - Det går meget, meget hurtigt, siger Ole Thomsen, der er købmand i Superland i Sindal, som er den første butik i Nordjylland med netop den pantløsning. Se pantflasken i aktion her: Bliver aldrig fyldt op Ole Thomsen er især begejstret for, at kunderne ikke længere skal opleve det irritationsmoment, det kan være at stå i kø bag en, der har det seneste års dåser og flasker med, mens man selv blot har en lille bærepose med dåser, der skal indløses. - Der er ikke kø, når kunderne kommer, og der er et stort lager til at tage imod, så den bliver aldrig fyldt op, siger han. Købmanden håber, at investeringen i pantmaskinen kan betyde flere kunder i butikken. - Vi kan blive tilvalgt som indkøbssted, fordi der ingen problemer er med kødannelser ved flaskeautomaten, siger han. Se hele tv-indslaget om "pantmonsteret" her:

Referat:
I Sindal er det slut med klistrede fingre og kø ved pantautomaten.